Giuvanni Formisano

Giuvanni Formisano  nascìu a Catania nta lu 1879 e murìu a Sarausa ntô 1962. Fu pueta e cummediògrafu; lassau assai òpiri scrivuti 'n lingua siciliana, unni si senti l'amuri forti c'avìa pri Catania, pri la Sicilia e la sicilianitati.

 Òpiri 
Mènnula amara.
Carizzi e Tula.
Jurnata senza suli.
Canti di terra bruciata.
Canzuni senza Matri e senza Patri.
Setti lacrimi.
Vecchi cicatrici.
Campani di la Virmaria.
Quattru vampugghi.
Malati senza frevi.
Poesie scelte.
Frevi a quaranta.

Chiossai di tutti, veni arriurdatu pri la raccorta "E vui durmiti ancora" dô 1910 e pri aviri pubbricatu la rivista di puisìi "Torcia a ventu".

La puisìa E vui durmiti ancora , vinni musicata di Gaetano Emmanuele Calì (Catania 1882-1932) e addivintau una di li cchiù rapprisintativi canzuni siciliani.

 Curiusità 
Si cunta  ca ntô frunti dâ Carnia ntô 1916, c'èranu, unu 'n facci a l'àutru, l'austriaci e dui riggimenti di surdati taliani, furmati tutti di catanisi. Sparàvanu e s'ammazzàvanu. Na sira, mentri la luna splinnìa ntô celu, un surdatu talianu pigghiau la chitarra e si misi a cantari na canzuna. Ntô mentri ca chistu  cantava, li spari si firmaru e quannu finìu di cantari, l'austriaci c'abbatteru li manu.    Ssa canzuna era "E vui durmiti ancora". 

 Testu di "E vui durmiti ancora" 

Lu suli è già spuntatu di lu mari
E vui bidduzza mia durmiti ancora
L'aceddi sunnu stanchi di cantari
Affriddateddi aspèttanu ccà fora
Supra ssu barcuneddu su pusati
E aspèttanu quann'è ca v'affacciati

Lassati stari nun durmiti cchiui
Ca 'nzemi a iddi dintra sta vanedda
Ci sugnu puru iu c'aspettu a vui
Ppi viriri ssa facci accussì bedda
Passu cca fora tutti li nuttati
E aspettu sulu quannu v'affacciati

Li ciuri senza i vui nun vonnu stari
Su tutti ccu li testi a pinnuluni
Ognunu d'iddi nun voli sbucciari
Se prima nun si rapi ssu barcuni
Intra li buttuneddi su ammucciati
E aspèttanu quann'è ca v'affacciati

Lassati stari nun durmiti cchiui
Ca 'nzemi a iddi dintra sta vanedda
Ci sugnu puru iu c'aspettu a vui
Ppi viriri ssa facci accussì bedda
Passu cca fora tutti li nuttati
E aspettu sulu quannu v'affacciati

 Lijami di fora 
E vui durmiti ancora sùpira YouTbe

Formisano, Giuvanni
Formisano, Giuvanni
Formisano, Giuvanni
Formisano, Giuvanni